作者:元稹
標題:遣病十首
內容:服藥備江瘴，四年方一癘。豈是藥無功，伊予久留滯。滯留人固薄，瘴久藥難制。去日良已甘，歸途奈無際。棄置何所任，鄭公憐我病。三十九萬錢，資予養頑暝。身賤殺何益，恩深報難罄。公其萬千年，世有天之鄭。憶作孩稚初，健羨成人列。倦學厭日長，嬉遊念佳節。今來漸諱年，頓與前心別。白日速如飛，佳晨亦騷屑。昔在痛飲場，憎人病辭醉。病來身怕酒，始悟他人意。怕酒豈不閑，悲無少年氣。傳語少年兒，杯盤莫迴避。憶初頭始白，晝夜驚一縷。漸及鬢與須，多來不能數。壯年等閒過，過壯年已五。華髮不再青，勞生竟何補。在家非不病，有病心亦安。起居甥侄扶，藥餌兄嫂看。今病兄遠路，道遙書信難。寄言嬌小弟，莫作官家官。燕巢官舍內，我爾俱為客。歲晚我獨留，秋深爾安適。風高翅羽垂，路遠煙波隔。去去玉山岑，人間網羅窄。簷宇夜來曠，暗知秋已生。臥悲衾簟冷，病覺支體輕。炎昏豈不倦，時去聊自驚。浩歎終一夕，空堂天欲明。秋依靜處多，況乃淩晨趣。深竹蟬晝風，翠茸衫曉露。庭莎病看長，林果閑知數。何以強健時，公門日勞騖。朝結故鄉念，暮作空堂寢。夢別淚亦流，啼痕暗橫枕。昔愁憑酒遣，今病安能飲。落盡秋槿花，離人病猶甚。